In naxijik'i aka'an,
ma' qa ha' Jesús qa aje'eƚ yiyaji'ets he' ƚ'ijatshenhei qu' aje'eƚ nathayinijiiteje'm ke' witinhitjii ha' ƚajaika' ai,
qa ƚakha'ƚe qa' mexe newetfeli'm he' jukhew hats'inha qu' napilkii.
Qa in hats yili'ij in wetfeli'm he' olots,
ma' qa ikik'ipha'm ke' utek ewi'ƚƚekii qe qa' niyin.
Ma' qa in hats najaleikii qa menjiit amani' ewi'ƚƚekii.
Qa kikhe'ƚe witinhitjii qa hats toxik'iteje'mha,
qa ke' ƚeqe t'uyuyuyits ha' iweli' qitsik'i qa yiwu'miju'ƚkii ke' witinhitjii qa nite' ju'f qe t'ejuyiju'ƚ ka' t'unik'i.
Ma' qa in hats ipƚu'uikii pa' neƚu ha' Jesús qa yijayanpha'm hekhewe'en t'otsipji' ha' iweli'.
He' ƚ'ijatshenhei in yi'weniju'ƚ in t'otsipji' ha' iweli' qa qi in nijiwei,
qa yit'ijju':
—¡Peyijat'ij,
ma wit-si'nq'alek hane'en!
— Ma' qa yeqejtsi'le'ej wetju'ƚ qe qi in nijiweitax.
Qa aje'eƚ yit'ijets ha' Jesús:
—¡Ikesimeni'ƚ!
Yakha'ƚe,
e'nijiweikitek'iƚ.—
Qa ha' Pedro qa yeku'ƚ qa yit'ij:
—Yatsat'axyij,
qu' hik akhaayi'ija qa it'ij yiwets qu' henek ei na' ƚa'ni' na' iweli'ipji'.—
Qa yit'ij ha' Jesús:
—¡Te'ƚun!
— Qa ha' Pedro qa t'ilit'ik'uiju' ke' witinhitjii qa t'otsipji' ha' iweli' qa ikii ha' Jesús.
Ha' Pedro in yi'wen in t'unik'i qa nijiwei,
ma' qa nikheyu'ju' qa tayai,
qa yit'ij:
—¡Etsi'fen wat'ij,
Yatsat'axyij!—
Ha' Jesús qa aje'eƚ yijin ha' ƚokoi qa t'eku'mi',
qa yit'ijets:
—Hayits qa nite' qi pa'nte' eqekuye'jtax.
¿Inhats'ek in ƚ'inqekutaaxkii?—
In t'ilitji'ju'kii ke' witinhitjii,
ma' qa qeesik'ui ka' t'unik'i.
Ma' qa hekhewe' i'nji' ke' witinhitjii qa wonokok'enijupju'kii ha' Jesús qa yit'ijets:
—¡Qete'e' yijaa'ija in akha' pa' Ƚaa'sija pa' Dios!—
Qa yamiiteje'm ha' ƚajaika',
qa t'ilit'ipha'mkii ha' sehe' Genesaret.
He' tetseti'yi' qa nikfe'lij ha' Jesús ma' qa aje'eƚ yamipji' ƚeniihe't week ha' sehe' qa tetka'xiikii he' wanqaats'eju'.
Qa iyinijets qu' niwejinƚi'ij qu' net'eku'metskii ha' ƚ'aka'the' eiju' ha' ƚ'uihitjii he' wanqaats'eju'.
Qa week he' hats t'eku'mets qa naxpa'lij pe' ƚaatsheitax.